text: Lykkeligt ensemble
  22 september 2015 kl. 18.27
  Et af Esbjergs kulturelle fyrtårne stod til at blive sparet væk i budgetforliget, men blev reddet på målstregen.
  - Vi er ovenud lykkelige, siger bestyrelsesformand i Esbjerg Ensemble, Paul Holst, til TV SYD.
  Ensemblet, der stod til at slutte efter 50 år som kulturelt fyrtårn med kammermusik på højt professionelt plan, skal nu i stedet for at måtte lukke og slukke spare 10 procent på budgettet svarende til ca. 350.000 kr. om året.
  - Vi skal nu ud at finde den besparelse. Eller - siger Paul Holst med højere stemme - finde nye finansieringer. Det kunne for eksempel være, at vi nu skal samarbejde med vores nabokommuner, så de er med til at finansiere Esbjerg Ensemble mod at vi giver koncerter. Det er i hvert fald værd at undersøge, siger han.
  